หุ้น19เม.ย.ปิดบวก5.21 จุดสวนเพื่อนบ้าน
ดัชนีหุ้น19เม.ย.ปิดบวกสวนเพื่อนบ้าน ที่ระดับ 1,095.88 จุด เพิ่มขึ้น 5.21 จุด มูลค่าซื้อขาย 37,294 ล้านบาท นักวิเคราะห์เผยการเคลื่อนไหวช่วงนี้คาดเดายาก&nbsp;
19 เม.ย. 2554

ดัชนีหุ้น19เม.ย.ปิดบวกสวนเพื่อนบ้าน ที่ระดับ 1,095.88 จุด เพิ่มขึ้น 5.21 จุด มูลค่าซื้อขาย 37,294 ล้านบาท นักวิเคราะห์เผยการเคลื่อนไหวช่วงนี้คาดเดายาก 
ดัชนีหุ้นวันที่ 19 เม.ย. ปิดที่ 1,095.88 จุด เพิ่มขึ้น 5.21 จุด หรือ 0.48 % แตะระดับสูงสุด 1,096.73  จุด และระดับต่ำสุด  1,083.73 จุด มูลค่าการซื้อขาย 37,294 ล้านบาท
นายเทิดศักดิ์ ทวีธีระธรรม ผู้อำนวยการฝ่ายวิจัย บล.เอเซีย พลัส เปิดเผยว่า วันนี้ถือว่าตลาดหุ้นไทยพลิกความคาดหมายอีกครั้ง เพราะครึ่งเช้าดัชนียังเป็นในทิศทางเดียวกับภูมิภาคที่อยู่ในแดนลบตามปัจจัยที่สแตนดาร์ด แอนด์ พัวร์ (S&amp;P) ปรับมุมมองลดความน่าเชือถือเศรษฐกิจสหรัฐลง แต่ท้ายสุดตลาดกลับปิดในแดนบวก ซึ่งสวนทางกับตลาดหุ้นทั่วโลก และราคาน้ำมันที่ปรับลดเหลือที่ 106 เหรียญสหรัฐต่อบาร์เรล
อย่างไรก็ดี ตอนนี้การเคลื่อนไหวดัชนีหุ้นมีการคาดเดาได้ยาก เพราะหุ้นกลุ่มธนาคารพาณิชย์มีการเก็งกำไรตามจากการประเมินผลประกอบการไตรมาส 1 ที่จะออกมาหมดแล้ว อีกทั้งวันนี้ยังมีแรงซื้อเข้ามาในหุ้น บริษัท ปูนซิเมนต์ไทย (SCC) บริษัท เจริญโภคภัณฑ์อาหาร (CPF) และที่สำคัญ บริษัท ปตท. (PTT) กับบริษัท การบินไทย (THAI) สามารถปรับเพิ่มขึ้นทั้งคู่ ซึ่งเป็นหุ้นน้ำมันกับหุ้นสายการบินที่ปกติจะขึ้น-ลงสวนทางกัน ดังนั้นจึงมองว่า น่าจะเป็นแรงเข้าซื้อจากเม็ดเงินต่างชาติที่ไหลเข้าต่อ
ทั้งนี้ นักลงทุนควรติดตามการเคลื่อนไหวของเม็ดเงินต่างชาติให้ดี เพราะตอนนี้ตลาดหุ้นประเมินและคาดการณ์ได้ยาก ขณะที่มองว่ากรณี S&amp;P ตลาดรับทราบข่าวไปร้ายไปหมดแล้ว 
โดยประเมินกรอบแนวต้านพรุ่งนี้ (20 เม.ย.)ที่ 1,100 จุด และแนวรับที่ 1,085 จุด กลยุทธ์ เก็งกำไรหุ้นปิโตรเคมีและอาหาร
หลักทรัพย์ที่มีมูลค่าหลักทรัพย์ซื้อขายสูงสุด 5 อันดับ ได้แก่
SCC         มูลค่าหลักทรัพย์  2,490 ล้านบาท ปิดที่ 380.00 บาท เพิ่มขึ้น 11.00 บาท (+2.98%)  
CPF         มูลค่าหลักทรัพย์ 2,398 ล้านบาท ปิดที่ 28.75 บาท เพิ่มขึ้น 1.00 บาท (+3.60%)  
PTT          มูลค่าหลักทรัพย์ 2,195 ล้านบาท ปิดที่ 377.00 บาท เพิ่มขึ้น 2.00 บาท (+0.53%) 
BANPU    มูลค่าหลักทรัพย์ 1,729 ล้านบาท ปิดที่ 772.00 บาท ลดลง 8.00 บาท (-1.03%) 
THAI        มูลค่าหลักทรัพย์ 1,576 ล้านบาท ปิดที่ 39.00 บาท เพิ่มขึ้น 2.00 บาท (+5.41%)